Predkladacia správa

Informácia o transpozičnom deficite a harmonograme jeho odstránenia sa predkladá na základe bodu B.1. uznesenia Výboru Národnej rady SR pre európske záležitosti z 13. septembra 2006 a v súlade s odporúčaním Európskej komisie k transpozícii smerníc vnútorného trhu do vnútroštátneho práva, podľa ktorého majú byť vlády členských štátov informované o transpozičnom deficite a majú vykonávať opatrenia na jeho odstránenie.
 
Účelom materiálu je informovať vládu SR a Národnú radu SR o aktuálnom stave transpozičného deficitu vo vzťahu k smerniciam a o konaniach proti SR podľa článku 226 prípadne 228 Zmluvy o založení Európskeho spoločenstva. Informácia o začatých konaniach Komisie proti Slovenskej republike podľa čl. 226 Zmluvy o založení Európskeho spoločenstva uvedená v časti IV. materiálu, neobsahuje výpočet všetkých konaní, ale len tých, ktoré sa dotýkajú absencie notifikácie alebo transpozície smerníc, nesprávnej transpozície smerníc alebo nesprávnej aplikácie smerníc v praxi. 
 
Okrem toho materiál obsahuje informáciu o opatreniach potrebných na odstraňovanie transpozičného deficitu a návrh úloh adresovaných ministrom a predsedom ostatných ústredných orgánov štátnej správy, ktoré sú zamerané na odstránenie neplnenia zmluvných povinností Slovenskej republiky voči Európskej únii v oblasti aproximácie práva, súvisiacich predovšetkým s oneskoreným a nenáležitým preberaním smerníc ES do slovenského právneho poriadku, prípadne s ich notifikáciou. 
 
V neposlednom rade materiál obsahuje výpočet 9 doposiaľ nesplnených úloh, uložených uznesením vlády SR č. 183 zo 4. marca 2009 k poslednej informácii - Informácii o transpozičnom deficite a harmonograme jeho odstránenia. 
 
Materiál nadväzuje na správy o stave transpozičného deficitu smerníc a harmonogramu jeho odstránenia (schválené uznesením vlády SR č. 86 z 2. februára 2005 a uznesením vlády SR č. 275 z 13. apríla 2005), Správu o plnení transpozičného deficitu smerníc (schválenú uznesením vlády SR č. 685 zo 7. septembra 2005), Správu o formálnych oznámeniach zaslaných SR podľa článku 226 Zmluvy o založení Európskeho spoločenstva Európskou komisiou Slovenskej republike (schválenú uznesením vlády SR č. 836 z 19. októbra 2005) a Informáciu o transpozičnom deficite Slovenskej republiky (schválenú uznesením vlády SR č. 737 zo 6. septembra 2006, uznesením vlády SR č. 280 z 21. marca 2007, uznesením vlády SR č. 762 z 12. septembra 2007, uznesením vlády SR č. 110 z 20. februára 2008, uznesením vlády SR č. 582 z 27. augusta 2008 a uznesením vlády SR č. 183 zo 4. marca 2009).
 
Predmetom materiálu je poskytnúť prehľad o všetkých smerniciach, ktorých transpozičná lehota uplynula v termíne do 31. júla 2009 a ktoré v tomto termíne neboli prebraté, boli prebraté len čiastočne, prípadne nedošlo k ich notifikácii.
            
Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.
 
Materiál bol predmetom medzirezortného pripomienkového konania v dňoch 07. augusta 2009 až 20. augusta 2009. Spôsob zapracovania jednotlivých pripomienok je uvedený v časti vyhodnotenie pripomienkového konania. Materiál sa predkladá na rokovanie vlády SR bez rozporov.